《夜同子鸣茂卿携酒重集何太史宅观梅兼送吕山人忠父南归得湖字》
明代·胡应麟

清夜寻花雪满途，何因东阁坐狂夫。瑶台影落霜天净，玉笛声狂陇月孤。

醉拂莓苔惊庾岭，梦骖鸾鹤到西湖。一枝欲赠南归客，回首春山隔画图。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。